text: Kæledyrene bliver forkælet i år
  30 november 2010 kl. 11.38
  Julen velsigner også kæledyrene. Butikschef Michael Petersen fra Petworld giver et bud på de fir-benedes tre største ønsker.  
  - I Danmark betragter vi familiens kæledyr som en del af familien, og derfor har vi også en lang tradition for at give kæledyrene gaver til jul. Og i år er julesalget startet markant tidligere end andre år, siger Michael Petersen.
  
  Trimmer til vovsen 
  Ifølge Petworld bliver årets julegavehit til hunden en ny trimmer ved navn Furminator, der kan gøre hunden klar til julefrokosterne. Derudover er aktivitetslegetøj fra Nina Ottosson og plysdyr i sjove former blandt julehittene.
  
  Gaveæske til missen 
  De danske katte skal dog bestemt heller ikke klage. Deres ejere er nemlig dem, der bruger næstflest penge på julegaver til deres kæledyr. Ifølge Petworld er det helt store hit blandt julegavesøgende katteejere en gaveæske med forskelligt legetøj og snacks. Derudover går katteejerne også efter Furminatoren og aktivitetslegetøj ? præcis ligesom hundeejerne.
  